གཏེར་སྟོན་འགྲོ་འདུལ་སྟོབས་ལྡན་གླིང་པ་ནི་ཡོངས་སུ་གྲགས་པའི་གླིང་པ་བཅུ་དྲུག་གི་ཡ་གྱལ་སྟོབས་ལྡན་གླིང་པ་ཡིན་ལ་རབ་བྱུང་བཅུ་གསུམ་པར་སྐུ་འཁྲུངས།སྐུ་བལྟམས་སྐབས་ཆུ་ཟངས་འོ་མས་གང་པ་སོགས་ཡ་མཚན་པའི་རྟགས་བཟང་མང་དུ་བྱུང་།དགུང་ལོ་བཅུ་གཉིས་པར་ཡི་གེ་འབྲི་ཀློག་ནས་སྒྲ་སྙན་སྨན་རྩིས་སོགས་ལ་མཐར་ཕྱིན་པ་མཁྱེན་པར་མཛད།སི་ཏུ་ཆོས་ཀྱི་བློ་གྲོས་སོགས་ལས་བཀའ་གཏེར་མང་པོ་དང་མདོ་སྔགས་རིག་གནས་དང་བཅས་པ་སྦྱངས་བརྩོན་མཐར་ཕྱིན་པར་མཛད་དེ་ཀཿཐོག་གི་དབྱར་གནས་མཁན་པོ་གནང་པ་དང་།མཁའ་འགྲོ་མའི་བརྡ་ཡིག་ཤོག་སེར་ལན་གྲངས་མང་དུ་བབས་པས་རྗེས་འབངས་ཉེར་ལྔའི་ཡ་གྱལ་རླངས་ཆེན་དཔལ་གྱི་སེང་གེའི་སྐྱེ་སྤྲུལ་དུ་ལུང་གིས་ཟིན་པ་ལྟར།འགྲོ་འདུལ་སྟོབས་ལྡན་གླིང་པར་མངའ་གསོལ་ཞིང་རྒྱལ་དབང་མཚོ་སྐྱེས་སྙིང་ཐིག་སོགས་གཏེར་ཆོས་གང་མང་གཏེར་ནས་དྲངས་པ་དང་།ཁྱད་པར་དུ་ཀཿཐོག་བྲག་སེང་གེའི་མགོ་ནས་ཁྲོམ་གཏེར་བླ་ན་མེད་པ་ཞིག་བླངས་པ་སྟེ།གཏེར་སྦྲོམ་དུ་ཤེར་ཕྱིན་འབུམ་པའི་ཤོག་སེར་དང་གནས་ཡིག་རིན་ཆེན་སྙིང་པོ།ཆོས་དུང་དཀར་མོ་གཡས་འཁྱིལ་བཅས་ཡོད་པ་བཏོན་ཞིང་།གཏེར་ཤུལ་རྒྱལ་མཚན་བཙུགས་པའི་རྗེས་ཤུལ་སོགས་ད་ལྟ་དངོས་སུ་མཇལ་དུ་ཡོད།སྦྲོམ་བུའི་ཤུན་ལྤགས་ཧོར་པོ་ཚོ་བརྒྱད་ཀྱི་མི་སྟོང་ཕྲག་ལྷག་ལ་བྱིན་རྟེན་དུ་གནང་བ་དང་།དེ་ཐོབ་པའི་སྐྱེ་བོ་དག་ཚེ་ལོ་མཐའ་རུ་ཕྱིན་པར་གྲགས།